b'\n_START_ARTICLE_\nTali\xc5\xa1\xc4\x8de\n_START_PARAGRAPH_\nTal\xc3\xad\xc5\xa1\xc4\x8de (TT) (tudi strd\xc3\xad\xc5\xa1\xc4\x8de, posebej v zvezi s faznimi spremembami vode tudi led\xc3\xad\xc5\xa1\xc4\x8de, zmrz\xc3\xad\xc5\xa1\xc4\x8de ali zmrzoval\xc3\xad\xc5\xa1\xc4\x8de) je temperatura, pri kateri lahko pri danem tlaku obenem obstajata trdna in kapljevinska faza snovi._NEWLINE_\xc4\x8ce se zmesi trdne in kapljevinske faze dovaja toploto, se njena temperatura ne spremeni, na ra\xc4\x8dun trdne pa se pove\xc4\x8duje dele\xc5\xbe kapljevinske faze. Proces se imenuje taljenje. Obratno se ob strjevanju, \xc4\x8de sistem pri temperaturi tali\xc5\xa1\xc4\x8da oddaja toploto, na ra\xc4\x8dun kapljevinske pove\xc4\x8duje dele\xc5\xbe trdne faze. Toplota, potrebna, da se stali dano maso izbrane snovi, se imenuje talilna toplota._NEWLINE_Snovi, ki nimajo kristalne zgradbe (npr. steklo), nimajo ostro dolo\xc4\x8denega tali\xc5\xa1\xc4\x8da, ampak se pri vi\xc5\xa1anju temperature postopoma meh\xc4\x8dajo.'